O‘zbekiston terma jamoasi Cingapur ustidan yirik hisobda g‘alabaga erishdi

7 iyundan 8 iyunga o‘tar kechasi futbol bo‘yicha O‘zbekiston terma jamoasi Jahon chempionati-2022 saralashi 2-bosqichi doirasida oltinchi o‘yinini Singapur terma jamoasiga qarshi o‘tkazdi.
Birinchi bo‘limning 6- va 34-daqiqalarida Jaloliddin Masharipov, 45+1-daqiqada esa Eldor Shomurodov urgan gollardan so‘ng O‘zbekiston terma jamoasi tanaffusga 3:0 hisobidagi g‘alaba bilan yo‘l oldi. O‘yinning ikkinchi bo‘limida esa hisob yanada yirik ko‘rinish oldi. 50-daqiqada Odil Ahmedov gol urib hisobini 4:0 ga keltirgan bo‘lsa, 89-daqiqada aynan Odil Ahmedovning uzatmasi golga aylandi. To‘p himoyachi Irfan Fandining boshiga tegib, darvoza to‘ridan joy oldi.
Foto: O‘FA matbuot xizmati

Uchrashuvdan so‘ng O‘zbekiston terma jamoasi bosh murabbiyi Vadim Abramov o‘z fikrlarini bildirdi.
«Birinchi navbatda yigitlarni tabriklagan bo‘lardim, sababi bunday qiyin sharoitda katta hajmdagi ishni bajarishdi. Albatta, hisob xursand qiladi, ammo bunday o‘yin uchun ko‘plab sariq kartochkalar va jarohatlangan o‘yinchilar (Hojimat Erkinov va Hojiakbar Alijonov — tahr.) ham bor. Maydon biroz qattiqroq, bu nima bilan bog‘liq ekanligini bilmayman, ammo o‘yinchilar oyoqlarini shikastlab olishdi, afsus.
O‘yin borasida ham e’tirozlar bor. Umid qilamanki, bu ilk o‘yindagi hayajon bilan bog‘liq holat. Ertaga tizzasidan jarohat olgan o‘yinchilarning holati aniq bo‘ladi. O‘yinda majburiy o‘zgarishlar bo‘ldi va rejaga biroz putur yetdi, ayrim o‘yinchilarga dam bermoqchi edik, ammo ular oxiriga qadar o‘ynashga majbur bo‘lishdi", — deydi Abramov.
G‘alabadan so‘ng O‘zbekiston ochkolarini 12taga yetkazib, peshqadam Saudiya Arabistonidan (14 ochko) 2 ochkoga ortda qolmoqda. Shuningdek, Vadim Abramov jamoasi guruhda kamida 2-o‘rinni qo‘lga kiritishi aniq bo‘ldi. Keyingi o‘rinlarda Falastin (7 ochko) va Singapur (7 ochko) qolgan bir o‘yinida g‘alaba qozonishsa ham, O‘zbekistonga yeta olishmaydi.
Video
To‘liq o‘yin
Foto

Barcha fotolar: O‘FA matbuot xizmati